**Ministru kabineta noteikumu projekta “Grozījumi Ministru kabineta 2015.gada 14.jūlija noteikumos Nr.407 “Augstskolu, koledžu un studiju virzienu akreditācijas noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Izglītības un zinātnes ministrija (turpmāk – ministrija) sagatavojusi Ministru kabineta noteikumu projektu “Grozījumi Ministru kabineta 2015.gada 14.jūlija noteikumos Nr.407 “Augstskolu, koledžu un studiju virzienu akreditācijas noteikumi” (turpmāk – projekts) saskaņā ar Ministru kabineta 2016.gada 28.jūnija sēdes protokollēmuma (prot.Nr.32 7.§) 2.punktā noteikto, ka ministrijai jāsagatavo un līdz 2016.gada 31.decembrim noteiktā kārtībā jāiesniedz izskatīšanai Ministru kabinetā noteikumu projektu par grozījumiem Ministru kabineta 2015.gada 14.jūlija noteikumos Nr.407 “Augstskolu, koledžu un studiju virzienu akreditācijas noteikumi”, nosakot gadījumus, kad lemšanai par izmaiņu izdarīšanu studiju virziena akreditācijas lapā un lemšanai par augstskolas vai koledžas veikto izmaiņu studiju virzienā pieļaujamību nav nepieciešams apstiprināt ekspertu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015.gada 14.jūlija noteikumu Nr.407 “Augstskolu, koledžu un studiju virzienu akreditācijas noteikumi” (turpmāk – akreditācijas noteikumi) 8.punkts nosaka Studiju akreditācijas komisijas tiesības un pienākumus. Akreditācijas noteikumu 8.6.apakšpunkts nosaka, ka Studiju akreditācijas komisija lemj par izmaiņu izdarīšanu studiju virziena akreditācijas lapā, ja ir mainīts augstskolas vai koledžas nosaukums, studiju programmas kods, īstenošanas vieta, veids, forma un studiju programmas īstenošanas valoda, savukārt 8.7.apakšpunkts nosaka, ka Studiju akreditācijas komisija lemj par augstskolas vai koledžas veikto izmaiņu pieļaujamību studiju virzienā pēc tam, kad augstskola vai koledža, ja tā vēlas veikt izmaiņas studiju virzienā, ir iesniegusi studiju akreditācijas komisijā attiecīgu iesniegumu ar lūgumu apstiprināt izmaiņas studiju virzienā. Šajā apakšpunktā minētās izmaiņas studiju virzienā ir šādas:8.7.1. studiju virzienam atbilstošās studiju programmas nosaukuma, iegūstamās profesionālās kvalifikācijas vai grāda izmaiņas;8.7.2. mainās studiju programmas atbilstība studiju virzienam;8.7.3. izmaiņas prasībās, kas noteiktas, uzsākot studiju virzienam atbilstošas studiju programmas apguvi;8.7.4. izdarītās izmaiņas studiju virziena akreditācijas periodā šim studiju virzienam atbilstošās studiju programmas ilgumā vai apjomā pārsniedz 20 procentu no akreditācijas iesniegumā noteiktās studiju virzienam atbilstošās studiju programmas obligātās un ierobežotās izvēles daļas apjoma kredītpunktos;8.7.5. augstskolā vai koledžā attiecīgajā studiju virzienā vai studiju virzienam atbilstošajā studiju programmā strādājošā vēlētā akadēmiskā personāla izmaiņas kopš iepriekšējās studiju virziena akreditācijas, ja tās attiecas uz vismaz 20 procentiem no attiecīgajā studiju virzienā strādājošā vēlētā akadēmiskā personāla kopskaita vai ja vismaz 50 procentu no kopīgā akadēmiskā darba apjoma augstskolā vai koledžā attiecīgajā studiju virzienā (neietverot studiju programmas brīvās izvēles daļas, prakšu un gala pārbaudījumu īstenošanu) izpildi vairs nenodrošina akadēmiskais personāls, kura ievēlēšanas vieta ir attiecīgā augstskola vai koledža;8.7.6. augstskola vai koledža vēlas slēgt kādu no studiju virzienam atbilstošajām studiju programmām.Vienlaikus akreditācijas noteikumu 8.8.apakšpunkts paredz, ka Studiju akreditācijas komisija apstiprina vienu ekspertu akreditācijas noteikumu 8.6.un 8.7.apakšpunktā minēto izmaiņu novērtēšanai, un saskaņā ar Ministru kabineta 2015.gada 14.jūlija noteikumu Nr.409 “Nodibinājuma “Akadēmiskās informācijas centrs” maksas pakalpojumu cenrādis” pielikumu šo izmaiņu veikšanas izmaksas ir 771 *euro*.Šobrīd spēkā esošā redakcija nav pilnīgi skaidra, jo akreditācijas noteikumu 8.6.apakšpunktā minētais formulējums nosaka, ka Studiju akreditācijas “komisija lemj par izmaiņu izdarīšanu” un 8.7.apakšpunktā minētais formulējums nosaka, ka Studiju akreditācijas “komisija lemj par augstskolas vai koledžas veikto izmaiņu pieļaujamību”. Praksē Studiju akreditācijas komisija gan akreditācijas noteikumu 8.6.apakšpunktā, gan akreditācijas noteikumu 8.7.apakšpunktā minētajos gadījumos pieņem lēmumu, izvērtējot konkrēto situāciju un abos gadījumos komisijas darbībās un lēmuma pieņemšanas pieejā nav būtiskas atšķirības. Līdz ar to ar projektu tiek paredzēta šī atšķirība.Akreditācijas noteikumu piemērošanas prakses laikā ir konstatēti gadījumi, kad nepieciešams veikt tehniskas izmaiņas studiju virziena akreditācijas lapā, piemēram, ir mainījies augstskolas vai koledžas, kas īsteno studiju virzienu, nosaukums, vai arī slēgta kādam studiju virzienam atbilstoša studiju programma. Šādos gadījumos nav nepieciešams eksperta novērtējums, lai Studiju akreditācijas komisija spētu pieņemt objektīvu lēmumu, līdz ar to ministrija ir izstrādājusi projektu, lai novērstu gadījumus, kad nepieciešams apstiprināt ekspertu un augstākās izglītības iestādēm segt izmaksas par izmaiņu veikšanu, ja paredzētās izmaiņas ir tehniskas. Ministrija par šādām izmaiņām uzskata:- studiju virziena akreditācijas lapas maiņu, ja ir mainīts augstskolas vai koledžas nosaukums vai studiju programmas īstenošanas veids;- studiju virziena akreditācijas lapas maiņu, ja ir slēgta kāda no studiju virzienam atbilstošajām studiju programmām.Augstskolas vai koledžas nosaukuma izmaiņas nosaka to dibinātājs, pēc kā tas tiek atspoguļots augstskolas satversmē vai koledžas un Latvijas Nacionālās aizsardzības akadēmijas nolikumā. Ja ir pieņemts likums vai Ministru kabineta noteikumi, kuros ir noteikts konkrētās augstskolas vai koledžas nosaukums, nav nepieciešams apstiprināt ekspertu, kurš to novērtē, jo jau ar ārējo normatīvo aktu ir noteikts augstskolas vai koledžas nosaukums.Saskaņā ar Augstskolu likuma 1.panta 10.punktu pilna laika studijas ir studiju veids, kuram atbilst 40 kredītpunkti akadēmiskajā gadā un ne mazāk kā 40 akadēmiskās stundas nedēļā, savukārt 9.punkts nosaka, ka nepilna laika studijas ir studiju veids, kuram atbilst mazāk kā 40 kredītpunkti akadēmiskajā gadā un mazāk nekā 40 akadēmiskās stundas nedēļā. Studiju programmas īstenošanas veids nosaka akadēmiskajā gadā iegūstamo kredītpunktu skaitu un studiju nedēļā studijām noteikto akadēmisko stundu skaitu. Studiju programmas īstenošanas veida izmaiņas nav uzskatāmas par būtiskām izmaiņām, jo secināms, ka, ja studiju programma tiek īstenota pilna laika studijās, tad arī nepilna laika studijās to ir iespējams īstenot. Studiju programmas īstenošanas veida izmaiņas neietekmē studiju programmas saturu vai studiju programmas saturisko plānojumu, proti, studiju kursu secīgumu, no tā izmaiņām nemainās mācībspēku sastāvs, nemainās nodrošinājums ar resursiem, nemainās sasniegto studiju rezultātu pārbaudes metodes, nemainās apmācības metodes, līdz ar to tās nav būtiskas izmaiņas, kuru izvērtēšanai būtu nepieciešams eksperta atzinums.Ņemot vērā to, ka studiju programmas slēgšanas gadījumā eksperta vērtējums nav nepieciešams, jo eksperta vērtējums ir kvalitātes novērtējums, ko slēgtas studiju programmas sakarā nevar veikt, tad arī studiju programmas slēgšanas gadījumā nepieciešams veikt izmaiņas studiju virziena akreditācijas lapā, nepiesaistot šādu izmaiņu novērtēšanai ekspertu.Vienlaikus ministrijas ieskatā nav iespējams uzskaitīt visus iespējamos gadījumus, kuru dēļ varētu būt nepieciešams nomainīt studiju virziena akreditācijas lapu, līdz ar to precizējams akreditācijas noteikumu 8.6.apakšpunkts, nosakot, ka Studiju akreditācijas komisija lemj par izmaiņu izdarīšanu studiju virziena akreditācijas lapā, neuzskaitot gadījumus, kuros tas tiek darīts. Minētais ļaus Studiju akreditācijas komisijai attiecīgi pamatojot veikt tehniskas izmaiņas studiju virziena akreditācijas lapā, nepiesaistot tehnisku izmaiņu vērtēšanai ekspertu. Piemēram, ja institūcija, kas apstiprina profesijas standartus, izlemj precizēt profesijas standarta nosaukumu, augstākās izglītības iestādei var būt nepieciešams mainīt profesionālās kvalifikācijas, kurai atbilst attiecīgais profesijas standarts, nosaukumu, kas saskaņā ar akreditācijas noteikumu 8.7.1.apakšpunktu ir izmaiņas, par kuru pieļaujamību lemj Studiju akreditācijas komisija un kuru novērtēšanai tiek piesaistīts eksperts. Ar paredzētajām izmaiņām akreditācijas noteikumu 8.6.apakšpunktā Studiju akreditācijas komisija varēs pieņemt lēmumu par izmaiņām studiju virziena akreditācijas lapā precizējot profesionālās kvalifikācijas nosaukumu saskaņā ar akreditācijas noteikumu 8.6.apakšpunktu vienlaikus attiecīgi pamatojot šādu lēmumu, proti, pamatojot, kāpēc lēmums netika pieņemts saskaņā ar akreditācijas noteikumu 8.7.1.apakšpunktu.Vienlaicīgi ministrija paredz, ka izmaiņas, par kuru pieļaujamību Studiju akreditācijas komisija lemj, ja ir saņemts iesniegums no augstākās izglītības iestādes, ir studiju virzienam atbilstošās studiju programmas nosaukuma maiņa, studiju programmas koda, īstenošanas vietas, formas un studiju programmas īstenošanas valodas izmaiņas.Studiju programmas nosaukuma izmaiņas ir būtiskas izmaiņas studiju programmā, jo studiju virziena akreditācijas laikā tiek novērtēts, vai studiju programmas nosaukums atbilst studiju programmas saturam un iegūstamajam grādam, profesionālajai kvalifikācijai vai grādam un profesionālajai kvalifikācija. Līdz ar to, ja studiju virziena akreditācijas termiņa laikā tiek mainīts studiju programmas nosaukums, ir nepieciešams izvērtēt tādu izmaiņu pamatotību.Studiju programmas kods norāda uz studiju programmas piederību izglītības tematiskajai jomai un izglītības programmu grupai. Savukārt studiju programmas kodu piešķir studiju programmai pēc studiju programmas satura, līdz ar to mainot studiju programmas kodu, tiek mainīts arī studiju programmas saturs. Gadījumā, ja studiju programmas kods tiek saskaņots ar studiju programmas saturu, proti, saturam atbilst cits studiju programmas kods, tad arī ir nepieciešams eksperta vērtējums, vai studiju programmas saturs atbilst konkrētajam studiju programmas kodam.Studiju programmas īstenošanas vietas izmaiņas ir uzskatāmas par būtiskām izmaiņām, kuru izvērtēšanai nepieciešams eksperta atzinums. Piemēram, augstākās izglītības iestāde vēlas uzsākt konkrētas studiju programmas īstenošanu tās filiālē, kurā līdz šim studiju programma nav tikusi īstenota. Tādā gadījumā ir nepieciešams pārliecināties par to, vai jaunajā īstenošanas vietā ir studiju programmas īstenošanai nepieciešamie resursi, materiāltehniskie un informatīvie, kā arī jāizvērtē augstākās izglītības iestādes rīcība jaunās īstenošanas vietas nodrošināšanā ar akadēmisko personālu. Jaunā studiju programmas īstenošanas vietā ir jāvar nodrošināt studiju programmas īstenošanu tādā pašā līmenī, kā studiju programmas īstenošanas iepriekšējā vietā vai pamatīstenošanas vietā.Saskaņā ar Izglītības likuma 8.panta pirmo daļu izglītības ieguves formas ir klātiene, neklātiene, neklātienes formas paveids – tālmācība, pašizglītība un izglītība ģimenē un saskaņā ar otro daļu izglītības iestāde ir tiesīga īstenot izglītības programmu apguvi klātienes, kā arī neklātienes formā. No minētā secināms, ka augstākās izglītības iestādes studiju programmas var īstenot klātienē, neklātienē un tālmācībā. Izglītības likums un Augstskolu likums nedefinē klātienes un neklātienes studijas, savukārt saskaņā ar Izglītības likuma 1.panta 26.punktu tālmācība ir izglītības ieguves neklātienes formas paveids, kuru raksturo īpaši strukturēti mācību materiāli, individuāls mācīšanās temps, īpaši organizēts izglītības sasniegumu novērtējums, kā arī dažādu tehnisko un elektronisko saziņas līdzekļu izmantošana. Studiju programmas īstenošanas forma ir tieši saistīta ar studiju procesa organizāciju un nodrošināšanu, jo klātienes un neklātienes studiju nodrošināšanai jābūt atšķirīgām metodēm, ņemot vērā to, ka klātienes studijās lielu daļu studiju programmas apguves nodrošina klātienes nodarbības, savukārt neklātienes un tālmācības studijās studējošajam ir vairāk jāapgūst pašam, līdz ar to augstākās izglītības iestādei ir jāvar nodrošināt studiju programmas apguve ārpus klātienes nodarbībām. Lai novērtētu, vai augstākās izglītības iestādei ir nepieciešamie resursi, lai mainītu studiju programmas īstenošanas formu, ir nepieciešams eksperta vērtējums.Studiju programmas īstenošanas valoda ir nozīmīgs studiju programmas rādītājs, jo studiju programmas īstenošanas valoda norāda uz pasniedzēju un resursu atbilstību studiju programmas īstenošanas valodas prasībām. Īpaši svarīgi ir nodrošināt resursu un pasniedzēju atbilstību studiju programmas īstenošanas valodas prasībām, ja tajā paredzēts uzņemts ārvalstniekus, jo tādējādi visai informatīvajai bāzei ir jāvar nodrošināt studiju programmas apguve konkrētajā svešvalodā, kā arī pasniedzējiem ir jābūt tādām svešvalodas zināšanām, lai spētu nodrošināt studiju programmas īstenošanu svešvalodā.Saskaņā ar projektā rosinātajām izmaiņām par izmaiņām studiju virzienu akreditācijas lapā Studiju akreditācijas komisija pieņems lēmumu, vai izsniegt jaunu akreditācijas lapu bez eksperta vērtējuma, savukārt akreditācijas noteikumu 8.7.apakšpunktā uzskaitītajos gadījumos Studiju akreditācijas komisijai būs nepieciešams saņemt eksperta atzinumu.Ņemot vērā to, ka tiek atsevišķi nošķirtas izmaiņas, kuru novērtēšanai ir nepieciešams eksperta viedoklis un kuras ir iespējams apstiprināt bez eksperta viedokļa, nepieciešams akreditācijas noteikumu 8.8.apakšpunktā paredzēt, ka ekspertu apstiprina akreditācijas noteikumu 8.7.apakšpunktā minēto izmaiņu novērtēšanai. Kā arī nepieciešams attiecīgs grozījums akreditācijas noteikumu 71.punktā, nosakot, ka augstskolas un koledžas saskaņā ar cenrādi sedz izmaksas par izmaiņām, kas noteiktas š noteikumu 8.7.apakšpunktā.Jau šobrīd vairākām augstākās izglītības iestādēm ir aktuāla tehnisku grozījumu veikšana studiju virzienu akreditācijas lapās. Piemēram, 2016.gada 1.janvārī stājies spēkā likums “Par Rēzeknes Tehnoloģiju akadēmijas Satversmi” un ir mainījies iepriekšējais Rēzeknes Augstskolas nosaukums, ir nepieciešams nekavējoties aktualizēt šīs augstskolas studiju virzienu akreditācijas lapas.Projektā ietverts pārejas regulējums, kas nosaka, ka iesniegumi par izmaiņām studiju virzienā vai studiju virziena akreditācijas lapā, kas iesniegti līdz 2016.gada 31.decembrim, izskatāmi atbilstoši šo noteikumu regulējumam, kas bija spēkā iesniegumu iesniegšanas dienā. |
| 3. | Projekta izstrādē iesaistītās institūcijas | Ministrija. |
| 4. | Cita informācija | Nav. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstākās izglītības iestādes, Akadēmiskās informācijas centrs un Studiju akreditācijas komisija. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs samazināsies, jo tiks paredzēts, ka tehnisku izmaiņu, tādu, kas nav uzskaitītas akreditācijas noteikumu 8.7.apakšpunktā, gadījumā, nebūs nepieciešams apstiprināt ekspertu, tādējādi samazinot iesniegumu izskatīšanas laiku.Šobrīd saskaņā ar Administratīvā procesa likuma 64.panta pirmo daļu iesniegumu par izmaiņām studiju virzienā vai studiju virziena akreditācijas lapā jāizskata viena mēneša laikā. Šobrīd Studiju akreditācijas komisija parasti sanāk vienu reizi mēnesī. Ja Studiju akreditācijas komisijai ir jāapstiprina eksperts un pēc tam vēl jāpieņem lēmums par izmaiņām, kā arī ekspertam ir jāizvērtē iesniegtās izmaiņas (nepieciešamības gadījumā apmeklējot augstākās izglītības iestādi) un jāsniedz atzinums Studiju akreditācijas komisijai, nav iespējams iekļauties viena mēneša termiņā, līdz ar to Akadēmiskās informācijas centram nepieciešams pagarināt iesnieguma izskatīšanas termiņu saskaņā ar Administratīvā procesa likuma 64.panta otrajā daļā noteikto.Gadījumos, kad nebūs nepieciešams apstiprināt ekspertu, Akadēmiskās informācijas centram nebūs jāizvirza izmaiņu novērtēšanai atbilstošs eksperts un Studiju akreditācijas komisija lēmumu pieņems vienā sēdē, kas nozīmē, ka būs iespējams nodrošināt lēmuma pieņemšanu viena mēneša laikā, kas tādējādi tehnisku labojumu dēļ veicinās augstākās izglītības iestāžu sekmīgu darbu.Tādējādi tiks samazināts administratīvais slogs gan Akadēmiskās informācijas centram, gan Studiju akreditācijas komisijai. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Rektoru padome ar 2016.gada 29.marta vēstuli Nr.1-9 sniegusi priekšlikumus grozījumiem. Sniegtie priekšlikumi paredzēja nošķirt akreditācijas noteikumu 8.6.un 8.7.apakšpunktus, paredzot to atšķirību. Proti, ka vienu izmaiņu novērtēšanai ir vajadzīgs eksperta vērtējums, bet citu – nē. |
| 2. | Sabiedrības līdzdalība projekta izstrādē | Rektoru padome sniegusi priekšlikumus grozījumiem. |
| 3. | Sabiedrības līdzdalības rezultāti | Projekta izstrādē ņemti vērā Rektoru padomes priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās augstākās izglītības iestādes, Akadēmiskās informācijas centrs un Studiju akreditācijas komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts paredz, ka iesniegumu par izmaiņu izdarīšanu studiju virzienu akreditācijas lapā izskatīšanai nav nepieciešams apstiprināt ekspertu (kā to šobrīd paredz akreditācijas noteikumi), līdz ar to nebūs nepieciešams veikt nepieciešamās darbības ekspertu atlasē, kas nodrošinās ātrāku iesniegumu izskatīšanu, un jautājums nebūs jāizskata Studiju akreditācijas komisijā visos gadījumos vismaz divas reizes, tādējādi mazinot Akadēmiskās informācijas centra un Studiju akreditācijas komisijas administratīvo slogu. |
| 3. | Cita informācija | Nav. |

*Anotācijas III, IV, V sadaļa - projekts šīs jomas neskar*.

Izglītības un zinātnes ministrs Kārlis Šadurskis

Vizē:

Valsts sekretāra vietniece –

Politikas iniciatīvu un attīstības

departamenta direktore,

valsts sekretāra vietniece Gunta Arāja

19.12.2016.

2207

L.Upīte, 67047816

Linda.Upite@izm.gov.lv